《新城对雪有感》
明代·张吉

南人见北雪，怪雪异南北。南雪酝酿初，冻色牣区域。

彤穹集厚酝，铁骑攻不克。万瓦铮有声，苍珠集如织。

群儿竞欢笑，仰盼情何极。得雪投母怀，瑶华诧胸臆。

朔北岂固然，筮雪刚弛扐。轻云逗晴汉，布合全未力。

雪片遽颠翻，扰案淆楮墨。闭门养坚素，众窍病难塞。

忆昨朝京师，披雪方退食。先声枉谛听，适鼓多年惑。

岁晏雪行署，再见讵容默。熟觇频卓颖，深念仍屏息。

寒日澹晖晖，已照孤吟色。天道嗟靡常，人情尤叵测。

扫除等残雪，皓首崇明德。

作者简介：（1451—1518）江西馀干人，字克修，号翼斋，别号古城。成化十七年进士。授工部主事，官至贵州布政使。精研诸经及宋儒著作。尝曰“不读五经，遇事便觉窒碍”。有《陆学订疑》、《古城集》。